b'\n_START_ARTICLE_\nRudakaklis naras\n_START_SECTION_\nBuvein\xc4\x97\n_START_PARAGRAPH_\nJ\xc5\xabros pakrant\xc4\x97s, paj\xc5\xabrio vandens telkiniai.\n_START_SECTION_\nPaplitimas\n_START_PARAGRAPH_\nGyvena \xc5\xa0iaur\xc4\x97s Amerikoje ir \xc5\xa1iaurin\xc4\x97je Eurazijoje. Pietuose paplit\xc4\x99s iki mi\xc5\xa1k\xc5\xb3 zonos vidurio. \xc5\xbdiemoja pie\xc4\x8diau nuo per\xc4\x97jimo arealo esan\xc4\x8diose vandenyn\xc5\xb3 ir j\xc5\xabr\xc5\xb3 pakrent\xc4\x97se. Lietuvoje aptinkamas Baltijos j\xc5\xabros priekrant\xc4\x97je, Kur\xc5\xa1i\xc5\xb3 mariose. Veisimosi metu retas. \xc5\xbdiem\xc4\x85 kai kuriais metais \xc4\xafprastas. Lietuvoje perint neaptikta. \xc5\xbdiemoja nedideliais b\xc5\xabreliais po 3-5 pauk\xc5\xa1\xc4\x8dius._NEWLINE_Lietuvoje aptinkamas nominalinis rudakaklio naro por\xc5\xab\xc5\xa1is Gavia stellata stellata.\n_START_SECTION_\nMigracija\n_START_PARAGRAPH_\nArtimas migrantas. Skrenda daugiausia dien\xc4\x85. Lietuvoje pasirodo kovo prad\xc5\xbeioje, ruden\xc4\xaf atkeliauja spal\xc4\xaf. Migruoja negausiai, da\xc5\xbeniausiai pavieniais individais. Dalis \xc5\xbeiemoja toli nuo kranto j\xc5\xabroje.\n_START_SECTION_\nBiologija\n_START_PARAGRAPH_\nVeisiasi tundrose, e\xc5\xbeeruose. Aktyvus dien\xc4\x85. Tuoktuv\xc4\x97s prasideda pavasar\xc4\xaf, dar \xc5\xbeiemaviet\xc4\x97se, paprastai nakt\xc4\xaf. Miega ant vandens. Skraido da\xc5\xbeniausiai pavieniai pauk\xc5\xa1\xc4\x8diai._NEWLINE_Pan\xc4\x97r\xc4\x99 po vandeniu gali i\xc5\xa1b\xc5\xabti 40-50 sekund\xc5\xbei\xc5\xb3. Paprastai \xc5\xbevejoja 2-9 m gelm\xc4\x97je. Nuo vandens pakyla sunkiai. \xc4\xae vanden\xc4\xaf nusileid\xc5\xbeia ant kr\xc5\xabtin\xc4\x97s. Skrydis greitas, bet nevikrus._NEWLINE_Lyti\xc5\xa1kai subr\xc4\x99sta 2-3 met\xc5\xb3 am\xc5\xbeiaus. Poros b\xc5\xabna pastovios. Lizdus \xc4\xafsirengia prie pat vandens. Kiau\xc5\xa1inius deda gegu\xc5\xbe\xc4\x97s m\xc4\x97n. viduryje. D\xc4\x97tyje 2 (re\xc4\x8diau 1) \xc5\xbealsvai gelsvi, i\xc5\xa1marginti retomis tamsiomis d\xc4\x97mel\xc4\x97mis kiau\xc5\xa1iniai. J\xc5\xb3 matmenys: 75x48 mm, mas\xc4\x97 66,9-80 g. Peri ir patinas, ir patel\xc4\x97 24-29 dienas. I\xc5\xa1sirit\xc4\x99s jauniklis sveria apie 65 g. Po keli\xc5\xb3 par\xc5\xb3 jaunikliai jau palieka lizd\xc4\x85 ir sekiojo paskui suaugusius pauk\xc5\xa1\xc4\x8dius. T\xc4\x97vai juos maitina ir saugo apie du m\xc4\x97nesius.\n_START_SECTION_\nMityba\n_START_PARAGRAPH_\nMinta smulkiomis \xc5\xbeuvimis, re\xc4\x8diau varliagyviais ir v\xc4\x97\xc5\xbeiagyviais. Lesa nema\xc5\xbeai plunksn\xc5\xb3.\n_START_SECTION_\nBalsas\n_START_PARAGRAPH_\nTuoktuvi\xc5\xb3 balsas jausmingas "kuur, kuurii", girdimas tik veisimosi metu. Kildamas nuo vandens skleid\xc5\xbeia ritmi\xc5\xa1k\xc4\x85, \xc5\xbe\xc4\x85s\xc5\xb3 gagenim\xc4\x85 primenant\xc4\xaf "ka ka kak"..'